अबको विश्वकप छनोटमा नेपाल पहिलो चरणमा
नेपालले सन् २०२६ को विश्वकपको एसियाली छनोटमा पहिलो चरणबाट खेल्नु पर्ने भएको छ । एसियाली फुटबल महासंघ (एएफसी) ले सोमबार विश्वकप २०२६ र त्यसको एक वर्षपछि हुने एसियाकप छनोटको नयाँ स्वरूप जारी गरेको छ ।
काठमाडौँ — नेपालले सन् २०२६ को विश्वकपको एसियाली छनोटमा पहिलो चरणबाट खेल्नु पर्ने भएको छ । एसियाली फुटबल महासंघ (एएफसी) ले सोमबार विश्वकप २०२६ र त्यसको एक वर्षपछि हुने एसियाकप छनोटको नयाँ स्वरूप जारी गरेको छ ।त्यसअनुसार नेपालले एसियाली विश्वकप छनोटको पहिलो चरण खेल्नेछ । अमेरिका, क्यानाडा र मेक्सिकोमा हुने विश्वकपमा ४८ टिम सहभागी हुनेछन् । त्यसमध्ये एसियाबाट आठ टिम छनोट हुनेछन् भने एक टिमले अन्तर महादेशीय प्ले अफ खेल्नेछ ।एसियाली विश्वकप छनोट चार चरणको हुनेछ । पहिलो चरणमा एसियाका २६ देखि ४७ वरीयताका २२ टिम हुनेछन् र यसमा ११ प्लेअफ खेल हुनेछन् । यो ‘होम एन्ड अवे’ को आधारमा हुनेछ ।त्यस चरणमा विजयी हुने ११ टिम दोस्रो चरण पुग्नेछन् । यसमा कुल ३६ टिम हुनेछन् । यस चरणमा एसियाको पहिलोदेखि २५ औं वरीयतासम्मका टिमले खेल्नेछन् ।यी देशलाई नौ समूहमा विभाजन गरिनेछ र यसमा पनि ‘होम एन्ड अवे’ का आधारमा खेल हुनेछन् । यस चरणको समूह विजेता र उप विजेता १८ टिम सिधा एसियाकपका लागि छनोट हुनेछन् भने यिनै टिमले विश्वकप छनोटको तेस्रो चरण पनि खेल्नेछन् । 